Σχέδιο ΑΠΟΦΑΣΗΣ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το πρωτόκολλο 31 της συμφωνίας για τον ΕΟΧ περιέχει ειδικές διατάξεις σχετικά με τη συνεργασία μεταξύ της Κοινότητας και των κρατών ΕΟΧ-ΕΖΕΣ εκτός του πλαισίου των τεσσάρων ελευθεριών.

2. Το συνημμένο σχέδιο απόφασης της Μικτής Επιτροπής του ΕΟΧ αποβλέπει στην τροποποίηση του πρωτοκόλλου 31, ούτως ώστε να επεκταθεί η συνεργασία στον τομέα της δημόσιας υγείας. Προβλέπει πλαίσιο συνεργασίας και καθορίζει τους όρους εφαρμογής για την πλήρη συμμετοχή των κρατών ΕΟΧ-ΕΖΕΣ στο κοινοτικό πρόγραμμα και τις δράσεις στον τομέα αυτό:

- 32001 D 0521: Απόφαση αριθ. 521/2001/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, για την παράταση ισχύος ορισμένων κοινοτικών προγραμμάτων δράσης στον τομέα της δημόσιας υγείας που θεσπίστηκαν από τις αποφάσεις αριθ. 645/96/ΕΚ, αριθ. 646/96/ΕΚ, αριθ. 647/96/ΕΚ, αριθ. 102/97/ΕΚ, αριθ. 1400/97/ΕΚ και αριθ. 1296/1999/ΕΚ και περί τροποποιήσεως των εν λόγω αποφάσεων (ΕΕ L 79 της 17.3.2001, σ. 1).

3. Κατά την έννοια του άρθρου 1 παράγραφος 3 στοιχείο β) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ, το Συμβούλιο, κατόπιν προτάσεως της Επιτροπής, καθορίζει τη θέση της Κοινότητας, όσον αφορά αποφάσεις του είδους αυτού.

4. Το σχέδιο απόφασης της Μικτής Επιτροπής του ΕΟΧ υποβάλλεται στο Συμβούλιο προς έγκριση. Η Επιτροπή ελπίζει ότι θα είναι σε θέση να παρουσιάσει τη θέση της Κοινότητας στη Μικτή Επιτροπή ΕΟΧ τον Ιούνιο του 2001.

Σχέδιο ΑΠΟΦΑΣΗΣ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία» και, ιδίως, τα άρθρα 86 και 98,

Εκτιμώντας τα εξής:

(1) Το πρωτόκολλο 31 της συμφωνίας τροποποιήθηκε με την απόφαση αριθ. ... της ... [1] της Μικτής Επιτροπής ΕΟΧ.

[1] ΕΕ L ...

(2) Τα κράτη ΕΟΧ-ΕΖΕΣ συμμετέχουν επί του παρόντος σε πολλά προγράμματα στον τομέα της δημόσιας υγείας, τα οποία θα παύσουν να ισχύουν το 2000 και 2001, ενώ είναι αβέβαιη η έναρξη ισχύος ενός ευρωπαϊκού κοινοτικού προγράμματος, το οποίο θα διαδεχθεί τα προγράμματα αυτά.

(3) Είναι σκόπιμο να επεκταθεί η συνεργασία των συμβαλλομένων μερών στη συμφωνία για να περιληφθεί η απόφαση αριθ. 521/2001/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, περί της παρατάσεως ορισμένων προγραμμάτων κοινοτικής δράσης στον τομέα της δημόσιας υγείας που θεσπίστηκαν από τις αποφάσεις αριθ. 645/96/EΚ [2], αριθ. 646/96/ΕΚ [3], αριθ. 647/96/ΕΚ [4], αριθ. 102/97/ΕΚ [5], αριθ. 1400/97/ΕΚ [6] και αριθ. 1296/1999/ΕΚ [7] και περί της τροποποιήσεως των εν λόγω αποφάσεων [8].

[2] ΕΕ L 95 της 16.4.1999, σ. 1.

[3] ΕΕ L 95 της 16.4.1999, σ. 9.

[4] ΕΕ L 95 της 16.4.1999, σ. 16.

[5] ΕΕ L 19 της 22.1.1997, σ. 25.

[6] ΕΕ L 193 της 22.7.1997, σ. 1.

[7] ΕΕ L 155 της 22.6.1999, σ. 7.

[8] ΕΕ L 79 της 17.3.2001, σ. 1.

(4) Επομένως, το πρωτόκολλο 31 της συμφωνίας πρέπει να τροποποιηθεί ώστε να καταστεί δυνατή η παράταση της εν λόγω συνεργασίας, όσον αφορά τις αποφάσεις αριθ. 645/96/EΚ, αριθ. 646/96/EΚ, αριθ. 647/96/EΚ και αριθ. 102/97/EΚ από τον Ιανουάριο 2001 και, όσον αφορά τις αποφάσεις αριθ. 1400/97/EΚ και αριθ. 1296/1999/EΚ από τον Ιανουάριο 2002 και, και κάθε περίπτωση, μέχρι την 31η Δεκεμβρίου 2002,

ΑΠΟΦΑΣΙΖΕΙ:

Άρθρο 1

Στις περιπτώσεις 1, 2, 3, 4, 5 και 8 του άρθρου 16 παράγραφος 1 του πρωτοκόλλου 31 της συμφωνίας προστίθενται τα ακόλουθα:

«, μετά τη τροποποίηση με την:

- 32001 D 0521: Απόφαση αριθ. 521/2001/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, για την παράταση ισχύος ορισμένων κοινοτικών προγραμμάτων δράσης στον τομέα της δημόσιας υγείας που θεσπίστηκαν από τις αποφάσεις αριθ. 645/96/ΕΚ, αριθ. 646/96/ΕΚ, αριθ. 647/96/ΕΚ, αριθ. 102/97/ΕΚ, αριθ. 1400/97/ΕΚ και αριθ. 1296/1999/ΕΚ και περί τροποποιήσεως των εν λόγω αποφάσεων (ΕΕ L 79 της 17.3.2001, σ. 1).»

Άρθρο 2

Η παρούσα απόφαση τίθεται σε ισχύ την επόμενη ημέρα της τελευταίας κοινοποίησης προς τη Μικτή Επιτροπή ΕΟΧ δυνάμει του άρθρου 103 παράγραφος 1 της συμφωνίας [9].

[9] [Έχουν αναφερθεί συνταγματικές απαιτήσεις.][Δεν έχουν αναφερθεί συνταγματικές απαιτήσεις.]

Εφαρμόζεται από 1ης Ιανουαρίου 2001.

Άρθρο 3

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, ... 2001.

Για τη Μικτή Επιτροπή ΕΟΧ

Ο Πρόεδρος

Οι Γραμματείς της Μικτής Επιτροπής ΕΟΧ